Cusco 1. Teil    En wunderschoene Flug het ues vo La Paz uf Cusco bracht. Es isch herrlichs Wetter gsi und mir hend super uf d Berge und de Titicacasee abe gseh. Zum Glueck haend mir a de Grenze kei Problem gha, obwohl euses 90-Tage-Visum um 2 Taeg abgloffe gsi isch.    Z Cusco acho, sind mir z erst eifach mal achli dur all die enge Pflastersteigasse gschlenderet, sind gmuetlich go z Mittag esse und sind dae ganz Namittag ufem Hauptplatz, em Plaza de Armas, ufem Baenkli ghoecklet. Mir hend d Sunne und die schoene Kulisse gnosse und dae Luet zueglueget. Uffallend isch sofort d Rueh gsi, es het wenig Verkehr um dae Platz und s wird au gar noed eso viel ghupet!    De Tag dur ischs agnaehm warm um 20 Grad   . Chum isch d Sunne weg, wirds eischalt, brrrr.... Mir sind da uf 3300m.ue.M. und haend fuer di chalte Naecht (knapp  ueber 0 Grad) en Elektroheizig muesse dezuemiete.    Mir hend verschiedeni Sehenswuerdigkeite bsuecht. Quoricancha isch e Inkaruine und uf dae unbeschaedigte Muure isch e Kirche baut worde. Ide ganze Stadt hets immer wieder unbeschaedigte Muure us dae Inkaziet. D Bauwiies isch faszninierend, d Muur isch immer liecht schraeg, und d Stei passed perfekt ufenand i allne moegliche Forme... Die Muure hend verschiedeni Erdbebe ueberstande, wo anderi Gebaude zemegheit sind! Quoricancha het "goldener Hof"  bedeuted. Vom Gold, wos da mal gha het, isch nuent meh uebrig, das hend d Spanier bi ihrer Eroberig mitgnah! Ganz per Zuefall het am Abig uf dae Wiese vom Quoricancha na e traditionelli Tanzvorfuehrig stattgfunde, wo mir grad hend choene zueluege. Isch interessant gsi, nur die arme Taenzer und Taenzerinne hend ues Leid tue, so liecht bekleidet wies gsi sind i daere Chaelti.    Ame bewoelkte Tag sind mir d Kathedrale und zwei Museen go besichtige. D Kathedrale isch imposant i ihrer Groessi, s het  reichlich Gold drin und e wunderschoeni Orgle. Dank em Audioguide hend mir verschiedeni Bilder und Skulpture besser verstande. Urspruenglich isch a dae Stelle vo dae huetige Kathedrale en Inkapalast gstande   . D Spanier hend daenn da e Kathedrale anebaut.    Selbstverstaendlich hend mir au da namal uf dae Markt muesse ga und hends noed choene lah, namal es paar Schael, Chappe usw. z poste:-) Als  hetet mir z Bolivie noed scho gnueg kauft, aber es isch eifach verlockend....    Am Abig sind mir immer fein go esse! Mir gnuesseds, dass es jede Menge Restaurant zur Auswahl het mit vielne verschiedene Menus, Mmmmmm..... Was fuer e Wohltat nach em eher eintoenige Esse in Bolivie. Mer merkt halt sofort, dass es da touristisch isch. Und es het noed nur Backpacker unterwegs, sondern jedi Klasse vo Touriste und entsprechend hets au Auswahl ide Restaurant.    Am Friitig Abig hend mir woelle in  Usgang ga, aber das isch ues verwehrt bliebe. Am Wuchenend findet d Presidentewahle statt und jeglichi Bars und Discos doerfed kei Alkohol usschenke und Disco bliebt zue. Es wird streng kontrolliert, wo mir us dae Bar laufed, choemed ues ca. 10 Kontrolleure und d Polizei entgege!    Cusco isch e wunderschoeni Stadt, eini vo dae Schoenste vo uesere Reis, und so sind die Taeg da nur so verfloge. Als noechsts goend mir ufe 5-Tageswandertour zum Machu Picchu, bevor mir namal zwei Taeg da z Cusco sind und denn uf Kolumbie flueged.